รบ.กรีซเฝ้าระวังเข้มพิพิธภัณฑ์ ศก.แย่ดันหัวขโมยจ้องงานศิลป์
กรีซตั้งคณะทำงานคุมเข้มพิพิธภัณฑ์ทั่วประเทศ หลังเศรษฐกิจย่ำแย่ทำโจรมุ่งขโมยศิลปะล้ำค่า ภาพเขียนปิกัสโซวัตถุโบราณ
25 ก.พ. 2555

กรีซตั้งคณะทำงานคุมเข้มพิพิธภัณฑ์ทั่วประเทศ หลังเศรษฐกิจย่ำแย่ทำโจรมุ่งขโมยศิลปะล้ำค่า ภาพเขียนปิกัสโซวัตถุโบราณ
แม้กรีซจะได้รับการอนุมัติเงินกู้รอบใหม่จากกลุ่มประเทศยูโรโซน 1.3 แสนล้านยูโรในสัปดาห์นี้ มาช่วยต่อลมหายใจไม่ให้ผิดนัดชำระหนี้ ทว่าสภาพสังคมภายในประเทศกำลังเกิดปัญหาอย่างหนัก โดยนอกจากจะเกิดการนัดหยุดงานประท้วงหลายระลอกแล้ว ล่าสุดกระทรวงวัฒนธรรมได้ประกาศตั้งคณะทำงานพิเศษขึ้นมาเพื่อเพิ่มการรักษาความปลอดภัยตามพิพิธภัณฑ์และโบราณสถานทั่วประเทศ เนื่องจากอาชญากรรมที่ชุกชุมขึ้นตามสภาพเศรษฐกิจที่ย่ำแย่
เอพี รายงานว่า คณะทำงานชุดดังกล่าวได้พิจารณาเสนอให้เพิ่มศักยภาพของเจ้าหน้าที่รักษาความปลอดภัย ระบบตรวจจับป้องกันอัคคีภัย และระบบกล้องวงจรปิดตามพิพิธภัณฑ์และโบราณสถาน หลังจากที่เกิดการโจรกรรมครั้งใหญ่ 2 ครั้งไปเมื่อไม่กี่เดือนก่อนหน้า 
เมื่อสัปดาห์ที่แล้ว โจรติดอาวุธ 2 คน ได้บุกไปยังพิพิธภัณฑ์แห่งหนึ่งในเมืองโอลิมเปีย ซึ่งเป็นสถานที่ถือกำเนิดของกีฬาโอลิมปิกเกมส์ โดยขโมยเครื่องปั้นโบราณตั้งแต่สมัยศตวรรษที่ 14 ย้อนไปถึงสมัยศตวรรษที่ 4 ก่อนคริสตกาล ถึง 76 ชิ้น และยังขโมยแหวนทองคำอายุ 3,200 ปีไปด้วย และเมื่อเดือน ม.ค. หัวขโมยอีกกลุ่มหนึ่งก็ได้ลอบเข้าไปขโมยภาพเขียนของ พาโบล ปิกัสโซ และพีต มอนดริอัน จากพิพิธภัณฑ์ศิลปะแห่งชาติในกรุงเอเธนส์ 
ขณะเดียวกัน รัฐสภากรีซได้ลงมติเสียงส่วนใหญ่ในกฎหมายฉบับใหม่ เปิดทางให้มีการสวอปพันธบัตรครั้งใหญ่ระหว่างรัฐบาลและเจ้าหนี้เอกชนแล้วเมื่อวันที่ 23 ก.พ. ซึ่งเป็นหนึ่งในเงื่อนไขที่กลุ่มประเทศยูโรโซนปล่อยเงินกู้ 1.3 แสนล้านยูโรให้ โดยมีเป้าหมายเพื่อให้เจ้าหนี้เอกชนยอมลดหนี้ลงให้ราว 1.047 แสนล้านยูโร ท่ามกลางปัญหาหนี้สินของกรีซทั้งหมด ซึ่งคิดเป็นสัดส่วน 160% ของจีดีพีประเทศ
ทั้งนี้ คาดว่ารัฐบาลกรีซจะเริ่มเปิดการสวอปพันธบัตรอย่างเป็นทางการในวันที่ 24 ก.พ. โดยที่เจ้าหนี้เอกชนจะมีเวลาอีก 10 วัน เพื่อพิจารณาว่าจะเข้าร่วมในโครงการสวอปหนี้โดยสมัครใจดังกล่าวหรือไม่ ซึ่งเจ้าหนี้ต้องยอมขาดทุนในมูลค่าจริงระหว่าง 73–74% รัฐบาลกรีซคาดว่าจะมีเจ้าหนี้เข้าร่วมกันราว 85–90% ขณะที่รัฐบาลยังเตรียมเดินหน้าลงมติมาตรการอดออมรอบใหม่อย่างต่อเนื่องในสัปดาห์หน้าด้วย m